ΓΡΑΠΤΗ ΕΡΩΤΗΣΗ E-2856/98

υποβολή: Niall Andrews (UPE) προς την Επιτροπή

(28 Σεπτεμβρίου 1998)

Θέμα: Ευρωπαïκή υπηρεσία για την εθελοντική εργασία των νέων

Μετά τη συμφωνία που έχει επέλθει μεταξύ του Ευρωπαϊκού Κοινοβουλίου και του Συμβουλίου για τη χρηματοδότηση του προγράμματος της ευρωπαϊκής υπηρεσίας για την εθελοντική εργασία των νέων με το ποσό των 47,5 εκατ. Ecu την περίοδο 1998/99, ποιές εγγυήσεις μπορεί να παράσχει η Επιτροπή ότι θα εξετασθούν ευνοϊκά οι αιτήσεις των Ιρλανδών ενδιαφερομένων; Επίσης, μπορεί να αναφέρει η Επιτροπή ποιοί είναι οι βασικοί τομείς που θα ενισχυθούν στο πλαίσιο του εν λόγω προγράμματος κατά το 1998/99;

Απάντηση της κυρίας Cresson εξ ονόματος της Επιτροπής

(5 Νοεμβρίου 1998)

Πριν από την ευρωπαϊκή υπηρεσία για την εθελοντική εργασία των νέων(EVS) προηγήθηκε διετής πρότυπη δράση στην οποία συμμετείχαν ενεργά Ιρλανδοί νέοι και οργανισμοί της Ιρλανδίας(66 Ιρλανδοί εθελοντές απεστάλησαν και 85 Ευρωπαίοι εθελοντές φιλοξενήθηκαν από ιρλανδικές οργανώσεις). Συνεπώς είχαν διανεμηθεί ευρέως γνώσεις και πληροφορίες σχετικά με το περιεχόμενο και τη διαδικασία της ευρωπαϊκής υπηρεσίας για την εθελοντική εργασία των νέων σε όλους τους ενδεχομένως ενδιαφερόμενους Ιρλανδούς. Αυτό θα μπορούσε να διευκολύνει τη ομαλή συμμετοχή τους στο πρόγραμμα που θεσπίστηκε πρόσφατα.

Το πρόγραμμα της ευρωπαϊκής υπηρεσίας για την εθελοντική εργασία των νέων είναι ένα ευρέως αποκεντρωμένο πρόγραμμα. Η εφαρμογή του στην Ιρλανδία εξαρτάται σε μεγάλο βαθμό από τα μέτρα που έλαβε το γραφείο ανταλλαγών "Leargas - the exchange bureau" που αποτελεί την εθνική δομή της ευρωπαϊκής υπηρεσίας για την εθελοντική εργασία των νέων στην Ιρλανδία. Αυτή η δομή είχε ήδη εμπλακεί με επιτυχία στην αρχική φάση της ευρωπαϊκής υπηρεσίας για την εθελοντική εργασία των νέων και είχε επίσης αποδείξει ότι ήταν ένας πολύ αποδοτικός φορέας για την εφαρμογή του προγράμματος "η Νεολαία στην Ευρώπη". Η αποδοτικότητα και η ικανότητα που έδειξε το "Leargas" θα μπορούσε να είναι ένα πλεονέκτημα για τη συμμετοχή των νέων της Ιρλανδίας και των οργανώσεων κατά τους επόμενους μήνες, οι οποίοι θα επωφεληθούν φυσικά από τις ίδιες ευκαιρίες για να συμμετάσχουν στην ευρωπαϊκή υπηρεσία για την εθελοντική εργασία των νέων όπως και οι υπήκοοι άλλων κρατών μελών.

Όσον αφορά τους κύριους τομείς υποστήριξης, η Ευρωπαϊκή Επιτροπή θέσπισε ένα σχέδιο εργασίας που τους περιγράφει για το 1998, το οποίο σχέδιο εργασίας υποστηρίχθηκε πλήρως από την επιτροπή του προγράμματος. Για το 1998 η ανάπτυξη των μακροπρόθεσμων (6-12 μήνες) σχεδίων της ευρωπαϊκής υπηρεσίας για την εθελοντική εργασία των νέων παραμένει το επίκεντρο του προγράμματος αλλά δόθηκε επίσης έμφαση και στις ακόλουθες δραστηριότητες: βραχυπρόθεσμα (3 εβδομάδες - 3 μήνες) σχέδια της ευρωπαϊκής υπηρεσίας για την εθελοντική εργασία των νέων; δραστηριότητες προετοιμασίας και κατάρτισης για νέους εθελοντές, τους υπεύθυνους των σχεδίων και το βοηθητικό προσωπικό, σχέδια πρωτοβουλίας και δημιουργικότητας για τους νέους που εκτελούν την εθελοντική τους εργασία στην Ευρώπη. Προβλέπεται επίσης η παροχή υποστήριξης σε ειδικά σχέδια (που έχουν σχέση με σημαντικές εκδηλώσεις γεγονότα που πραγματοποιούνται σε ορισμένα κράτη μέλη), σχέδια με μη κράτη μέλη και πειραματικά βραχυπρόθεσμα σχέδια.